Rådets fælles aktion

af 29. oktober 2001

om et bidrag fra Den Europæiske Union til bilæggelse af konflikten i Sydossetien

(2001/759/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) Den 26. februar 2001 erklærede Rådet sig parat til at spille en mere aktiv politisk rolle i det sydlige Kaukasus og til at søge yderligere måder, hvorpå bestræbelserne på at forebygge og løse konflikter i regionen kan støttes, især ved en styrkelse af samarbejdet med Organisationen for Sikkerhed og Samarbejde i Europa (OSCE).

(2) Under OSCE's auspicier er der etableret en fælles kontrolkommission (JCC) og en ekspertgruppe som mekanismer til bilæggelse af konflikten. Den fælles kontrolkommission har som mandat at overvåge den aktuelle situation i den zone, der er berørt af konflikten i Ossetien, navnlig på sikkerhedsområdet, og ekspertgruppens mandat er at forberede en foreløbig politisk status for Sydossetien.

(3) For at fremskynde forhandlingerne om bilæggelsen af konflikten i Sydossetien agter OSCE og de berørte parter (Georgien, Sydossetien, Den Russiske Føderation og Nordossetien) at oprette faste sekretariater, der skal støtte aktiviteterne i JCC og ekspertgruppen, som er de vigtigste instrumenter til bilæggelse af konflikten.

(4) Med henblik herpå har OSCE besluttet at oprette en fond for frivillige bidrag til støtte for JCC-sekretariatets samt ekspertgruppens aktiviteter.

(5) Den Europæiske Union mener, at et bidrag til denne fonds mål vil støtte EU's egne mål i regionen samt styrke både EU's og OSCE's rolle i forbindelse med bilæggelsen af konflikten, og har derfor besluttet at yde et sådant bidrag -

VEDTAGET FØLGENDE FÆLLES AKTION:

Artikel 1

1. Den Europæiske Union bidrager til at styrke bilæggelsen af konflikten i Sydossetien.

2. Med henblik herpå yder Den Europæiske Union et bidrag til OSCE til oprettelse af faste sekretariater, der skal støtte JCC's aktiviteter, og til finansiering af møder i JCC og ekspertgruppen, således at disse organer, der har til opgave at bilægge konflikten, kan fungere bedre.

Artikel 2

1. Udbetalingen af finansiel støtte, der ydes i henhold til denne fælles aktion, er betinget af, at formændene for JCC beslutter at oprette sekretariater og at afholde mindst to JCC-møder og mindst to møder i ekspertgruppen inden for de næste 12 måneder. Endvidere skal der være en påviselig indsats fra både georgisk og sydossetisk side for at opnå reelle politiske fremskridt i retning af en varig og fredelig løsning af uoverensstemmelserne mellem dem.

2. Rådet overdrager det til Kommissionen at gennemføre den fælles aktion med henblik på at nå det mål, der er fastsat i artikel 1, stk. 2. Kommissionen indgår en finansieringsaftale med OSCE vedrørende anvendelsen af Den Europæiske Unions bidrag, der skal ydes i form af gavebistand. Gavebistanden skal navnlig dække udgifter til kontorudstyr, indretning og drift af de to kontorer i 12 måneder samt rejsegodtgørelser til de georgiske og sydossetiske deltagere i JCC's og ekspertgruppens møder.

3. OSCE-missionen i Georgien skal være ansvarlig for etableringen af sekretariaterne og for udbetalingen af rejsegodtgørelser.

4. Kommissionen holder sig gennem sin delegation i Tbilisi i nær kontakt med OSCE for at overvåge og evaluere fremskridtene, så det sikres, at aktionen bliver vellykket, og at gavebistanden anvendes korrekt til de formål, der er omhandlet i stk. 2.

5. Kommissionen aflægger rapport til Rådet med referat til formandskabet, der bistås af Rådets generalsekretær, den højtstående FUSP-repræsentant.

Artikel 3

1. Det finansielle referencegrundlag for det bidrag, der er nævnt i artikel 1, stk. 2, er på 210000 EUR.

2. De udgifter, der finansieres med det i stk. 1 fastsatte beløb, forvaltes i overensstemmelse med Fællesskabets procedurer og regler for Den Europæiske Unions almindelige budget.

Artikel 4

1. Denne fælles aktion træder i kraft på datoen for vedtagelsen.

Den udløber 12 måneder efter indgåelsen af den relevante finansieringsaftale mellem Kommissionen og OSCE.

2. Denne fælles aktion tages op til fornyet overvejelse ti måneder efter datoen for dens vedtagelse.

Artikel 5

Denne fælles aktion offentliggøres i EF-Tidende.

Udfærdiget i Luxembourg, den 29. oktober 2001.

På Rådets vegne

L. Michel

Formand